Sotsiaalministeeriumi vanuripoliitika komisjon arutab ja annab hinnangu kõigile vanureid puudutavatele riiklikele otsustele ja määrustele ning teeb ettepanekuid vanurite olukorda parandavate otsuste ning meetmete vastuvõtmiseks riigi tasandil, olles vahendajaks riigi ja eakate huve  kaitsvate organisatsioonide vahel.    Regionaalpoliitika ja omavalitsuste arengukavade koostamisse ning eelarve jaotamisse tuleb senisest rohkem kaasata vanurite eluolu tundvaid eksperte.    Vanurite eluolu hindamise standardite kindlaksmääramine eeldab rahvusvahelist koostööd. Eelkõige tuleb ühtlustada terminid, et nende kasutamisega ei tekiks vääritimõistmist.  Vanuritega töötavates asutustes, ükskõik kes neid rahastab, tuleb soodustada mitme eriala asjatundjate ühiseid püüdlusi.    Riik toetab vanurite probleemidega tegelevate riigiasutuste, omavalitsuste, mittetulundusühingute, teadus- ja õppeasutuste ning eraettevõtete eesmärgiseadet, aidates korraldada interdistsiplinaarseid seminare, konverentse ja muid üritusi.    Vanuripoliitika, gerontoloogilise ja geriaatrilise uurimistöö huvides tuleb tugevdada rahvusvahelisi sidemeid, samuti vanuritega tegelevate asutuste, organisatsioonide ja vanurite endi koostööd.    Riik aitab kaasa iga-aastase rahvusvahelise  vanurite päeva tähistamisele 1. oktoobril (päev määrati kindlaks ÜRO Peaassamblee resolutsiooniga nr 36/20 1. novembril 1981).